– Машарен г1уллакх т1ехь со хьуна накъост, ваша а ву. Амма хьол хьалха мел веана инарла багахь- моз, дагахь – д1овш долуш хилла хиларна, хьох теша а хала ду тхуна. Паччахь-тхан кхетамехь шегахь доккха 1едал, къинхетам, мискачунна дан г1о долуш, нийсо езаш стаг ву, шегара дикаллий, оьздангаллий цхьангге а яккхалур йоцуш. Тхо ца кхета: т1амца, зуламашца, ямартлонца, тешнабехкаца муха мегар ду халкъе шена муьт1ахь хила баха?! Зуламаша цкъа а бахьар бац машар. Аш бохучу кепара хьуна г1о дан стаг цкъа а карор вац кхузахь! Бакъду, нохчийн халкъ шун къизаллех я эскарх кхоьруш а дац. Тхуна шуьгара оьшург к1езиг х1ума ду: тхайн къоман г1иллакхаш лелон парг1ато йитар. Уггар хьалха и хаа деза аш х1оттош долчу 1едална: цхьана а нохчочо шен хаьнт1ара шаьлта охьа а йиллина, ж1аьлеш чехон г1аж оьцур яц кара. Коьртара куй д1а а баьккхина, йовлакх а туьллур дац. Тхешан х1усамехь кхечу махкара стаге куьйгалла а дойтур дац оха. Тхайн дин а хуьйцур дац.